  Туспуктэм: vk.com (Центр спортивной подготовки Удмуртии. ЦСП) Майя Бывальцева Удмуртиын 2022-тӥ ар понна устооссэ спортсменъёсты сӥлы каризы. Элькун премилэсь лауреатъёссэ 21 номинациосъя пусйизы. Со сярысь улосвыл тӧролэн но кивалтэтлэн пресс-службазы ивортӥз. « Туннэ залэ люкаськизы адямиос, кин понна спорт – со улонлэн эсэпез. Берло вить арскын ми 550-лэсь трос любительской ӵошатсконъёс но 3 сюрс 250 профессиональной ӵошатсконъёс ортчытӥм. <…> Тужгес бадӟымез вормонмы – ми спортэ эшшо тросгес элькунын улӥсьёсты кыским » Александр Бречалов, Удмуртилэн тӧроез Улосвыл кивалтӥсь «Спортивная семья» номинациын вормем Нургалиевъёсты пусйиз. Сарапул ёросысь семья куать ар ини спортъя элькун шудонъёсы пыриське: нырысь нылынызы, табере пизы но итӥськиз ни. « Милям ӧръёсмы – капчи атлетикая эстафета, дартс, шашки но ӝӧквыл теннис, куасэн бызьылон. Кемалась ӧвӧл Спортъя гужем гурт огъяросси шудонъёсын нырысетӥ инты басьтӥм. Картэным ужмылэсь ваньмон  дыръя дасяськиськом, пиналъёсмы – урокъёссы бере » Оксана Нургалиева, «Спортивная семья» номинациын вормись Адаптивной спортын 18 аресозь спортсменъёс пӧлын Грак ёросысь куасэн бызылӥсь Валентина Переносова вормиз, бадӟымъёс пӧлын – Алнаш ёрсосысь куасэн бызьылӥсь но биатлонист Владислав Лекомцев. Устоез тренер паравелосипедистъёсын ужась Юрий Митриченко луиз, со Серегй Пудовез но Арслан Гильмутдиновез дася. Озьы ик олимпи спорт амалъёсъя но Олимпи шудонъёсы пыртымтэ амалъёсъя спортсменъёсты, командаосты, тренеръёсты, нылпи садысь спортъя инструкторъёсты, коллективъёсты, эм ужасьёсты пусйизы. Спортъя премиез сётон ужрад Удмуртиын куинетӥзэ орчтиз ни. Тодэ вайытом, Удмуртиысь Максим Вылегжанин но Владислав Лекомцев спортъя йӧскалык премилэн «Преодоление» номинацияз финалистъёс пӧлы шедизы. Вормисьёслэн нимъёссы 14-тӥ толсуре тодмо луозы.  Тегъёс: Спорт премия Удмуртия  